Yom Tekang Kbuten 



tehe kedlimun Dwata yo kem 
kentihen 

11 Be yom hoi tekang 
kbuten, dlimun Dwata 
longit ne tonok. 2Y6m tonok, la 
koen mtukul kmoen, ne laen se 
du bang tonem tahen lemwot be 
yom tey el nelem lemimun du, 
lei yom tey kifu mget be 
klamangen. Lemwot yom Tulus 
Dwata tendo heklowong gu 
tahen. 3Ne yo udel Dwata, 
monen, "Dlimunu layag." Tahu 



se, todo sen-gengen se lemayag. 
4Ne tey hyu kton Dwata du yom 
layag yo. Ominen yo semtolong 
yom layag be yom kifu. 5Y6 
boluyen du yom layag, "Kdaw," 
ne yom kkifuhen, "Kifu." 
Timbow deng kmoen du yom yo, 
ominen kifu ne bud mwas, tu se 
yom hoi tanay kdaw. 

6,7Ne yo bud udel Dwata, 
monen, "Na sen-gawag de yom 
el ani wen lewu gonon no." 
Tahu se, todo sgawag yom el. 
Wen el no fi laan, ne wen se 



el no fi ta. 8Y6 boluy Dwata 
du yom gonon sgawag, 
"Longit." Timbow deng kmoen 
du yom yo, ominen bud kifu 
ne bud mwas, tu se yom 
gewuhen kdaw. 

9Ne yo bud udel Dwata, 
monen, "Na gotu senbusung lu 
de yo kem kdeen el no laan 
longit ani gfan yom fi laanen." 
Tahu se, todo keng ulitem du. 
lOYo boluyen yom mekeng deng 
gfan, "Tonok," ne yo boluyen 
yom el deng sbusung, "Mohin." 
Ne tey hyu kton Dwata du yom 
deng nmoen yo. li Yo bud udel 
Dwata, monen, "Dlimunu ani 
todo kentihen kay hulu tmowok 
gu lem tonok, kem bnes ne kem 
hulu ne kem koyu. Be ket hulu 



tmowok sal stolong kbungu le ne 
eles wen lem le mo bud tmowok. 
Senged se be koyu mungu, sal 
eles mung be bungu le lem le mo 
bud gel tmowok. Ne be yom bud 
gel ktowok le, todo sulit be yom 
Sana kul gel kmo." Tahu se, todo 
keng ulitem du. l2T6d6 sut gu 
lem tonok kentihen tmowok 
talak tonok. Be ket tmowok, sal 
stolong lem le mo bud tmowok. 
Ne be yom bud ktowok le, todo 
sulit be yom kul gel kmo. Ne tey 
hyu kton Dwata du yom deng 
dlimunen yo. l3Timbow deng 
kmoen du yom yo, ominen bud 
kifu ne bud mwas, tu se yom 
getluhen kdaw. 

I40min Dwata bud mon du, 
"Dlimunu yo kem mnong be 

longit mo semtolong yom kdaw 
be yom kifu, ne mo gono milo 
yom sendaw ne yom sfalay ne 
yom bulon kmo hulu. 15 Mnong 
le gu be longit ani hoi lemayag 
ete tonok." Tahu se, todo keng 
ulitem du. 16 Wen yom lewu 
bong dlimun Dwata mo mnong. 
Dlimunen kdaw mo hlayagen ke 
kemdaw, ne dlimunen bulon mo 
hlayagen ke kifu. Ne homong 
dlimunen sneen yo kem blotik. 
l7Suen be longit yo kem mnong 
yo mo lemayag ete tonok, l^mo 
mnong kemdaw ne mo mnong 
kifu ani wen gonon stolong yom 
layag be yom kifu. Ne tey hyu 
kton Dwata du yom deng 
dlimunen yo. i^Timbow deng 
kmoen du yom yo, ominen bud 
kifu ne bud mwas, tu se yom 
gfaten kdaw. 

20Y6 bud udel Dwata, monen, 
"Dlimunu kentihen mowil lem el 
mo no be yom el deng bnusungu 
ani hoi wen no lemen. Ne 
dlimunu se kentihen gel moyong 
te kmawang ani hoi wen 
moyong ta." 2lTahu se, dlimun 
Dwata yo kem klambaden uton 
lembang no lem mohin dalang se 
yo kem kentihen mowil gel no 
lem el. Ne yo kem kentihen gel 
moyong te kmawang, gotu 
dlimun Dwata lu. Ne kde yo kem 



dlimimen yo, be yom bud kbol 
le, todo sulit be yom sana kul gel 
kmo. Ne tey hyu kton Dwata du 
yom deng dlimunen yo. 22Ne 
wen oluhen kul, monen mo kul, 
"Hoi ye mbol ani hoi wen no 
lem el ne no lem mohin, ne ani 
hoi wen moyong te kmawang." 
23Timbow deng kmoen du yom 
yo, ominen bud kifu ne bud 
mwas, tu se yom glimuhen 
kdaw. 

24Y6 bud udel Dwata, monen, 
"Dlimunu todo lemwot gu be 
tonok yo kem kentihen kay ogof 
mo no talak tonok, kem ogof mo 
tnomo ne kem ogof no lem bnes, 
kewoten be yo kem lebangen 
kkolen be yo kem leneken. Ne 
kde yo kem dlimunu yo, be yom 
bud kbol le, todo sulit be yom 
sana kul gel kmo." Ne tahu se, 
todo keng ulitem du. 25Duhen 
yo, deng gotu dlimun Dwata 
yom kde le, ne be yom bud kbol 
le, todo sulit be yom sana kul 
kmo. Ne tey hyu kton Dwata kul. 

26]Sfe yo bud udel Dwata, 
monen, "Mo te tau de, ° heskel te 
lu bele te mo mkem yo kem 
kentihen mowil lem el, ne yo 
kem kentihen moyong te 
kmawang, ne yo kem kentihen 
kay ogof, kem ogof mo tnomo ne 
kem ogof no lem bnes, kewoten 



" 1:26 Yom udel Dwata be bers 26 yo, yom monen, "Mo te tau de," gbak ebele le tlu 
le yom monen yo koni: Dwata, ne yom Ngaen, ne yom Tulusen. 

be yo kem lebangen kkolen be 
yo kem leneken." 27Tahu se, 
nmo Dwata tau ne heskelen lu 
beleen. Nmoen logi ne nmoen 
libun. 28Ne wen oluhen kul, 
monen, "Hoi ye mbol ani todo 
tfeng klamangen benwu yo kem 
angat lugod ye mo kmamal du. 
Hkemu kuy yo kem kentihen 
mowil lem el, ne yo kem 
kentihen gel moyong te 
kmawang, ne yo kem kentihen 
ogof no talak tonok. 29Blayu kuy 
yo kem kentihen hulu tmowok te 
tonok ne yo kem kentihen bungu 
koyu mo ken ye. 300k6m be yo 
kem ogof te tonok ne yo kem 
onuk moyong te kmawang, deng 
tey de kay bnes dlimunu bele le 
mo kul ken." Ne tahu se, keng 
ulitem du. 3lOmin Dwata bud 
tenmgel du yo kem kde deng 
dlimunen yo, ne tey bong hyu 
ktonen kul. Timbow deng kmoen 
du yom yo, ominen bud kifu ne 
bud mwas, tu se yom gnemen 
kdaw. 

2lDuhen yo, deng gotu 
deng ne kedlimun Dwata 
du yom longit ne yom tonok ne 
yo kem kdeen ton ta le. 2Be yom 
ghituhen kdaw, la buden mo 
nmo Dwata, deng gotu deng ne 
kedlimunen du yom kentihen. 
3Ne wen oluhen du yom 
ghituhen kdaw yd, htolongen mo 
kun, abay se be yom kdaw yo, la 



buden mo nmo, deng gotu deng 
ne kedlimunen du yom kentihen. 
4Y6 se tehe kmo kedlimun 
Dwata du yom longit ne yom 
tonok ne yo kem kdeen ton ta le. 

yom hungul koyu lamang 
boluyen Idin 

Be yom tehe kedlimun yom 
Sana Dwata hoi gono mogot du 
yom longit ne yom tonok, siaen 
ko du hulu tonem ta yom tonok, 
ne laen se dii lem hulu lemsob 
tahen, abay se la deng hkulon 
Dwata du he, lelen yo he laen se 
du tau mo hulu. 60k6m balu 
yom la deng kehkulon Dwata du, 
wen el tembul gu lem tonok mo 
hmefe du. 

7Be yom tehe kmo Dwata tau, 
wen tonok nwahen, ne nifilen, 
henbalingen tau. Ominen myuf 
lem ilungen yom nawa mo 
hlowil du, ne todo mnawa yom 
tau nifilen yo, ne sen-gengen se 
mowil. 

8Ne wen hungul koyu nmo 
Dwata be yom benwu boluyen 
Idin be fi dmata kdaw, ne be yo 
gonon hemsu du yom tau deng 
nifilen. ^Todo kentihen koyu ali 
tilob mton du, gotu htowok 
Dwata be yo, hlo kem koyu tilob 
kbungu le. Be hoi gonon sool 
yom hungul nmoen yo, wen sotu 
koyu mteg be yo ke gken tau 
bunguhen, todo hlos mowil. Ne 
wen bud sotu koyu mteg be yo 

ke gken tau bunguhen, tngonen 
yom hyu ne tngonen sneen yom 
sidek. 

lOBe yom hiingul Idin yo, wen 
el bong mlel gu lemen mo hmefe 
du. Yom el yo, fat gonon 
mesgolol be senbwak yom 
hungul. 11 Yom tanay lelen, 
boluyen Pisun, mlel etu gu lem 
yom benwu boluyen Habila. 
(l2Be yom benwu yo gonon no 
yom blowon laen ko du bolen, 
ne yom sotu kay litok koyu all 
tilob boohen, ne yo kem botu 
tilob all mebtes.) l3Ne yom 
gewu lei yom el yo, boluyen 
Gihun, mlel etu gu lem yom 
benwu boluyen Kus. l4Ne yom 
getluhen, boluyen Tigris, mlel 
etu fi dmata kdaw yom benwu 
Asirya. Ne yom gfat lelen, 
boluyen Yufratis. 

l5Ne yo nmo Dwata, suen be 
yom hungul Idin yo yom tau 
nifilen mo mo hulu be yo ne mo 
mentey du. 16Y6 mon Dwata be 
yom tau nifilen yo, monen, 
"Gbekem mken du no kihu 
bungu koyu be nim hungul ni. 
l7Tek son yom koyu mteg 
talaken, ke gkenem bunguhen, 
angat tngonem yom hyu, ne 
angat tngonem sneen yom sidek. 
Hoi beem ken bunguhen, abay se 
ke gkenem, angati matay be yom 
kdaw kkenem du." 

18Y6 bud mon Dwata, monen, 
"La hyuhen beleen nim tau nifilu 



ni ke tek sotuhen. Yo hyu, moe 
beleen dumuhen sekloon mo 
tobong lowohen." i^Tahu se, 
gotu nwit Dwata ebe yom tau 
nifilen yo yo kem kentihen deng 
tehe dlimunen lemwot be tonok, 
yo kem kentihen ogof no te 
tonok ne kentihen onuk moyong 
te kmawang. Ne hmoen du boluy 
le. Ne yo se buten yom kwen kul 
mdengen boluy yo kem kde le. 
20Tahu se, gotu nmo yom tau 
nifil Dwata yo boluy yo kem 
kentihen onuk moyong te 
kmawang ne kentihen ogof no te 
tonok. Okom balu sotu bele le ke 
sekloon beleen mo tobong 
lowohen. 

2lOmin Dwata henga htungo 
yom tau yo, ne be yom igoen 
lemnga, todo dilot Dwata beleen 
sotu tiol lohoken, ne kendel 
hekdimolen yom ungeden. 
22T6d6 henbaling Dwata libun 
yom tiol lohoken yo koni, 
ominen mit du ebe yom logi. 
23Ne yo mon yom logi yo, 
monen, 

"Ni dii hoi dou dumu 
sekloon. 

Dou tiol yom kun tiol, 

Ne dou unged se yom kun 
unged. 

Boluyu du libun abay se be 
logi gonon lemwot." 
24Y6 gonom mon, yom tau ke 
myehen, gtagaken maen ne 
yeen, ne todo le setlomin yom 

kun tuha libun, baling le ssotu 
yom lewu le. 

25Be yom kdaw yo, todo 
mogow hlowo yom logi ne yom 
libun yo, okom la ko le myak du. 

yom la kimon tau 

3 1 Be kde yo kem gel no lem 
bnes deng dlimun yom 
Sana Dwata hoi gono mogot, ulal 
yom all hulimg smukat bele le. 
Ne snolok yom ulal yom libun, 
monen, "Tahu ko deng mon 
Dwata mo kuy hoi be ye abay 
ken yo kem bungu koyu be nim 
hungul ni?" 

2Ne yo balaen du yom libun, 
monen, "Gbek me mken du no 
kihu kay bungu koyu be nim 
hungul ni, 3tek son yom koyu 
mteg be gonon sool, la hken 
Dwata du kum bunguhen, balu 
kdu me du, la gmo me du, Ke yo 
nmo me, matay me." 

4Ne bud mon yom ulal be 
yom libun, "Bogem, la koen tahu 
yo, la ko ye nee matay. 5Y6 gono 
Dwata mngali du kuy yom yo, 
abay se tngonen ke ken ye, angat 
ye mkel beleen, tngon ye yom 
hyu, ne tngon ye se yom sidek." 

6Timbow henklol hnimu yom 
libun yom koyu yo, tey minggel 
ktonen du, ne hendemen do hyu 
mken du bunguhen, lelen 
hemdem du tey hyu ke baling 
temngon. Yo gonon wen nwahen 
be yo kem bunguhen, ne kenen. 



Ominen wen blayen ke tuha 
logihen, ne kenen se kun. ^Uni 
le mken du, todo wen tngon le, 
ne ton le todo le hlowo. Yo ne 
sotu kun ma doun koyu fig, 
tenbe le mo dowin le. 

8Nee moyon kifu be yo, todo 
gungol le yom Dwata hoi gono 
mogot mogow talak yom hungul, 
ne mom yo nmo le, mom 
henbnos le Dwata lem blong yo 
kem koyu. ^okom tnaba Dwata 
yom logi, monen, "Gonom no 
de?" 

10Y6 balaen du yom logi yo, 
monen, "Gungolu u se yom 
kkolem be ni, okom likoe, 
henbnosu u, abay se todoe 
hlowo." 

llNe yo snolok Dwata beleen, 
monen, "Tau du se tmulon du 
kom yom todo kehlowohem? 
Deng kenem ko yom bungu koyu 
ngalihu kuy?" 

i2Ne yo balaen du yom logi, 
monen, "Yo sem libun nmoem 
mo dumuhu bemlay du do, ne 
kenu." 

l3Ne snolok Dwata yom libun, 
monen mo du, "Moen du ke 
nmoem nim ni?" 

Ne yo balaen du yom libun, 
monen, "Abay kenu dou, yo sem 
ulal fen smukat dou." 

ktafak Dwata kul le Adam ne lb 

i4Ne yo mon Dwata ebe yom 
ulal, monen, "Be nim nmoem ni, 



8 

wen tafaku kom. Be kde yo kem 
ogof talak tonok, tek son uu 
gembo du nim tafak ni. 
Lenwoten be nim kdaw ni efet 
kol be hoi sonen, sonmoem mulu 
se kom, ne sonmoem mken 
kfung be yom klawihem mowil. 
iSHlos senfohonu yu yom libun. 
Yom kun lugod ne yom kom 
lugod, angat sonmo le tendo 
sfohon. Okom wen be kun lugod 
yom libun angat lenunahen 
kuluhem. Ne yom kom lugod, 
fen neketen be tekeden." 

l6Ne yo bud mon Dwata ebe 
yom libun, monen, "Angat 
tennuu yom ksidek kegnomem 
du be yom keblututem, ne angat 
hoi hdesu yom ksut blututem. 
Baluen se ke lomon yo kmoen, la 
koen sko yom oyo lowohem du 
yom tuha logihem, ne du se 
angat kuluhem." 

l^Ne yo udel Dwata ebe yom 
logi, monen, "Deng nimonem 
udel tuha libunem, ne deng 
kenem yom bungu koyu ngalihu 
kuy. Lemwot be nim nmoem ni, 
mung golu beleem klamangen 
tonok. Be yom klawihem mowil, 
ke la nahi hoi mo nmo, la ko 
wen gonom ma mo ken ye. 18 
Tendo senflos mget kluonen yom 
tonok, ne hlos tmowok tahen 
yom tey bnes semnual. Baluen 
ke lomon ni mo kmoen, wen gel 
huluhem mo ken ye. l^Ke la 
nam na ninget mo hulu, la koi 



gemtob ken. Ni se mo kmoen 
beleem efet bud kbalingem 
tonok, abay se be tonok tehe 
gonom gu lemwot. Nifilu u 
lemwot gu be tonok, ne angati 
bud baling tonok." 

20Ne yo boluy Adam du yom 
libun yehenen, lb, abay se du 
ye yo kem kdeen tau mowil te 
tonok. 21 Ne wen nes lemwot be 
kulit ogof nmo Dwata be Adam 
lewu le lb mo nes le. 

kehdo Dwata ke Adam ne lb be 
yom hungul Idin 

22Ne yo bud mon yom Dwata 
hoi gono mogot, monen, "Ngem 
yom tau, deng baling mkel kut, 
deng tngonen yom hyu, ne deng 
tngonen sneen yom sidek. Hoi la 
hyuhen ke ma be yom koyu 
hlowil tau, abay se ke kenen, 
todo hlos mowil." 23Y6 gonom 
mon, todo hdo Dwata le Adam be 
yom hungul Idin ani nbuten mo 
nmo ta yom tonok tehe gonon gu 
lemwot. 24Ne wen kem hogowen 
gu be longit hunungen be fi 
dmata kdaw yom hungul yo. Wen 
tey sudeng su Dwata be yo sneen, 
tendo eles sedlu dilof be baken ne 
tendo hiloy lowi ani laen du tau 
gehloni ebe yom koyu hlowil tau. 

